Illum, il-Kummissjoni tippubblika rakkomandazzjonijiet minn grupp ta' esperti, il-Forum Strateġiku dwar Proġetti Importanti ta' Interess Ewropew Komuni, biex issaħħaħ il-kompetittività u t-tmexxija globali tal-Ewropa f'sitt setturi industrijali strateġiċi orjentati għall-futur: Vetturi konnessi, nodfa u awtonomi; Teknoloġiji u s-sistemi tal-idroġenu; Saħħa intelliġenti; Internet tal-Oġġetti Industrijali; Industrija b'livell baxx ta' karbonju; u ċ-Ċibersigurtà. Il-Kummissarju Elżbieta Bieńkowska, responsabbli għas-Suq Intern, l-Industrija, l-Intraprenditorija u l-SMEs, qalet: “Is-suq uniku tagħna, wieħed mill-akbar swieq fid-dinja, huwa punt tat-tluq uniku għall-industrija tagħna biex nikkompetu globalment. Biex nieħdu l-aħjar minnu, għandna bżonn ninvestu kollettivament biex inkunu minn ta' quddiem fl-iżvilupp teknoloġiku. Kellna bidu tajjeb fl-oqsma bħal dawk tal-batteriji, ir-riċiklaġġ tal-plastik u l-computing ta' prestazzjoni għolja. U nistgħu nagħmlu aktar. Fl-istess vena, nilqa' bil-ferħ r-rakkomandazzjonijiet tal-lum tal-grupp ta' esperti għal sitt ktajjen ta' valur strateġiċi addizzjonali li fuqhom il-politika industrijali tal-UE għandha tiffoka.” Proġetti ta' Interess Ewropew Komuni (IPCEIs) importanti jinkludu proġetti ta' riċerka innovattivi li spiss jinvolvu riskji sinifikanti u jeħtieġu sforzi konġunti u kkoordinati tajjeb u investimenti transnazzjonali minn awtoritajiet pubbliċi u industriji minn diversi Stati Membri. Bl-investiment konġunt fis-saħħiet u l-assi tal-Ewropa, l-UE tista' tiġġenera l-impjiegi u t-tkabbir fis-setturi u r-reġjuni kollha u ssaħħaħ ir-rwol tal-UE fix-xena globali. Minbarra r-rakkomandazzjonijiet speċifiċi għal kull waħda mill-katini ta' valur, ir-rapport jidentifika wkoll azzjonijiet ta' abilitazzjoni orizzontali: Ir-rapport hu parti mill-isforzi tal-Kummissjoni Juncker biex issaħħaħ il-bażi industrijali tal-Ewropa. Se jikkontribwixxi wkoll għall-ħidma tal-Kummissjoni li jmiss dwar strateġija ġdida fit-tul għall-futur industrijali tal-Ewropa. Sfond L-industrija tal-Ewropa hi b'saħħitha u żammet it-tmexxija globali f'ħafna setturi, bħall-karozzi, is-sustanzi kimiċi, il-farmaċewtiċi, il-makkinarju u l-ajruspazju. L-industrija tagħna ħolqot 1.7 miljun impjieg mill-2013 u tirrappreżenta aktar minn żewġ terzi tal-esportazzjonijiet tagħna. Madankollu, f'dinja li qiegħda tinbidel, l-industrija tal-Ewropa għandha taġġusta u tadatta ruħha biex tibqa' fuq quddiem nett. Il-Kummissjoni ssegwi politiki li jipprovdu ekosistema biex l-industriji Ewropej jirnexxu fihom. Dan jagħti s-setgħa lill-industriji Ewropej biex joħolqu l-impjiegi ta' kwalità f'suq uniku b'saħħtu u ġust, isaħħu lill-kompetittività tal-Ewropa, irawmu l-investiment u l-innovazzjoni – peżempju f'teknoloġiji nodfa – u jiddefendu lir-reġjuni u lill-ħaddiema milqutin mill-bidla industrijali. Imħabbar fl-Istrateġija mġedda għall-Politika Industrijali tal-UE fl-2017, f'Marzu 2018 il-Kummissjoni waqqfet il-Forum Strateġiku dwar Proġetti Importanti ta' Interess Ewropew Komuni (IPCEI). Il-ħidma tal-Forum Strateġiku tibni u tikkumplimenta l-viżjoni l-ġdida għal trasformazzjoni aktar sostenibbli, inklużiva u kompetittiva tal-industrija Ewropea sal-2030, ippreżentata mill-grupp ta' esperti ta' livell għoli tar-Roundtable Industrijali f'Ġunju 2019. Ir-rakkomandazzjonijiet tal-Forum Strateġiku se jikkontribwixxu wkoll għar-riflessjoni dwar il-politika industrijali l-ġdida tal-Kummissjoni, kif mitlub mill-Konklużjonijiet tal-Kunsill Ewropew tat-22 ta' Marzu 2019. Il-Kummissjoni tappoġġja bis-sħiħ lill-Istati Membri u lill-kumpaniji tagħhom li jingħaqdu biex jippermettu investimenti transnazzjonali fuq skala kbira b'effetti konsegwenzjali pożittivi fl-Ewropa kollha. L-UE stabbiliet regoli flessibbli dwar l-għajnuna mill-Istat biex tiffaċilita l-IPCEIs. F'Diċembru 2018, il-Kummissjoni approvat, fil-qafas tal-IPCEI dwar l-għajnuna mill-Istat, €1.75 biljun f'investiment pubbliku, li se jillibera €6 biljun addizzjonali ta' investiment privat għar-riċerka u l-innovazzjoni fil-mikroelettronika. Erba' pajjiżi Ewropej – Franza, il-Ġermanja, l-Italja u r-Renju Unit – u madwar 30 kumpanija u istituzzjoni ta' riċerka se jingħaqdu biex jippermettu r-riċerka u l-innovazzjoni f'din it-teknoloġija ewlenija. Dan kien l-ewwel proġett ta' riċerka u innovazzjoni approvat taħt ir-regoli speċjali, aktar effiċjenti għall-għajnuna mill-Istat għal proġetti ta' interess strateġiku Ewropew. Qed isiru wkoll sforzi u investimenti konġunti importanti dwar il-computing ta' prestazzjoni għolja u l-batteriji. Għal Aktar informazzjoni Skeda informattiva Rapport sħiħ Skeda informattiva dwar l-Industrija 2030 Rapport dwar l-Industrija 2030